בית המשפט העליון בירושלים 




     בג"צ 05/ 9182
בשבתו כבית משפט גבוה לצדק 
בעניין שבין: 
1.  מדן - קבלנות כללית, עפר, כבישים ומחצבות (1964) בע"מ  

על ידי ב"כ עוה"ד ישראל שלו ו/או יונה אדמוני (קובלנץ) ואח' 

מרחוב היצירה 3, בית ש.א.פ., רמת גן 52521

טל': 03-6134410; פקס: 03-6134420
2.
בית חג"י - אגודה שיתופית חקלאית להתיישבות קהילתית 

בע"מ 

על ידי ב"כ עוה"ד ברוך חייקין ואח' 

משדרות שאול המלך 8, בית אמות משפט, תל אביב 64733

טל': 03-6091101; פקס: 03-6951533
המבקשות
- נ ג ד - 
1. ראש ממשלת ישראל – מר אהוד אולמרט 
2. שר הביטחון – מר עמיר פרץ 
3. מפקד כוחות צה"ל באזור יהודה ושומרון 
4. מינהלת גדר ההפרדה
ארבעתם  ע"י עו"ד אודית קורינלדי – סירקיס 

פרקליטות המדינה – משרד המשפטים

מרחוב צאלח א-דין 29, ירושלים, 91010

טל': 02-6466666; פקס: 02-6466779 
המשיבים
5. אשכולות - אגודה שיתופית חקלאית להתיישבות
קהילתית בע"מ 
משיבה פורמאלית
בקשה דחופה למתן צו ביניים ולתיקון העתירה
נוכח החלטת הממשלה מס' 4783 מיום 30.4.2006 בה בוטלה החלטתה הקודמת של הממשלה מיום 20.2.2005, בכל הקשור עם שינוי תוואי גדר הביטחון באזור מחצבת בית חגי באשכולות, באופן שנקבע כי המחצבה תיוותר מצידו המזרחי של הגדר, מתבקש בית המשפט הנכבד בזאת לאפשר לעותרות לתקן את העתירה באופן שכל הטיעונים והנתונים העובדתיים המצוינים בבקשה זו ונספחיה (אשר כולם הובאו לידיעת העותרות ו/או נוצרו לאחר הגשת העתירה שבכותרת) יהוו חלק בלתי נפרד מהעתירה וזאת, ובאופן שהסעד המבוקש בסעיף א2) לעתירה ישונה ל: מתן צו על תנאי כנגד המשיבים על פיו ידרשו להתייצב בפני בית המשפט הנכבד וליתן טעם, מדוע לא תשונה החלטת ממשלה מס' 4783 מיום 30.4.2006 באופן שמחצבת בית חג"י באשכולות תשוב להיות  מצדו המערבי של הגדר. 

בנוסף, מתבקש בית המשפט הנכבד ליתן צו ביניים כמבוקש בסעיף ב(1) לעתירה, המורה למשיבים להימנע ו/או למנוע את המשך בניית גדר ההפרדה באזור מחצבת בית חגי באשכולות, בדרום הר חברון, בתוואי השונה מן התוואי אשר נקבע בהחלטת ממשלה מספר 3283 מיום 20.2.2005 לפיו מחצבת בית חגי באשכולות הינה מצידו המערבי של גדר ההפרדה.
בפרט, ומבלי לגרוע מכלליות הצו המבוקש לעיל, מתבקש בית המשפט הנכבד להורות למשיבים בצו להימנע מהוצאת צו תפיסה מתוקן אשר יכלול את המקטעים בתוואי שאינם חופפים לתוואי הגדר לפי החלטת הממשלה 3283 מיום 20.2.2005.
עוד מתבקש בית המשפט הנכבד להורות למשיבים להמציא לעותרות, עובר לכל דיון בתיק זה, את מלוא התכתובות והמסמכים שבידה הקשורים עם תוואי הגדר נשוא עתירה זו וכן בקשר עם כל החלטה אחרת שהתקבלה בעניין זה, ובכלל זה: 
1. פרוטוקול ישיבת הממשלה מיום 20.2.2005 או ממועד סמוך עובר למועד זה, הדנה בתוואי הגדר באזור הישוב אשכולות.  
2. מלוא הנתונים ו/או המסמכים ו/או חוות הדעת אשר עמדו בבסיס החלטת מערכת הביטחון להביא לשינוי תוואי גדר ההפרדה כפי שהומלץ על ידה ונקבע בהחלטת הממשלה מיום 20.2.2005, לרבות פרוטוקול ישיבת ועדת שרים לענייני ביטחון בעניין זה. 
3. מסמכים המעידים על מועד מינויו של תת אלוף (מיל) בצלאל טרייבר, כחייל מילואים בתנאי קבע, בכלל, ומועד מינויו כראש מנהלת המעברים, בפרט.
ואלה נימוקי הבקשה:

1. פתח דבר 
1. בקשה זו מוגשת לאחר שביום 30.4.2006 קיבלה ממשלת ישראל החלטה מספר 4783 ההופכת החלטה קודמת של הממשלה מספר 3283 מיום 20.2.2005 (ראה: נספח "א" לעתירה) בדבר תוואי גדר ההפרדה באזור הישוב אשכולות ומחצבת בית חג"י באשכולות (להלן: "המחצבה"), בדרום הר חברון (להלן: "התוואי"), לפיו המחצבה תוותר ממערב לגדר (להלן: "התוואי מיום 20.2.2005"). על פי החלטת הממשלה מיום 30.4.2006 המחצבה הועברה לצד המזרחי של גדר ההפרדה.  
העתק מהחלטת ממשלה מספר 4873 מיום 30.4.2006 מצורף כנספח "א"  לתצהיר התומך בבקשה זו. 

העתק ממפת גדר ההפרדה,  נספחת להחלטת הממשלה מיום 30.4.2006, כפי שפורסמה באתר האינטרנט של משרד הבטחון, מרחב התפר (http://www.securityfence.mod.gov.il/Pages/Heb/mivne.htm) מצורף כנספח "ב" לתצהיר התומך בבקשה זו. 

העתק מוגדל של התוואי באזור אשכולות, כפי שהוא משורטט במפה הנספחת להחלטת ממשלה מיום 30.4.2006, מצורף כנספח "ג" לתצהיר התומך בבקשה זו. 
2. הגם שלכל ברור כי יש לפעול לשם השלמת הקמת גדר הביטחון בהקדם, וכתבות עיתונאיות והודעות לתקשורת יוצאות בקשר עם כך בתקופה האחרונה, הרי בענייננו יש מקום לבחון היטב את החלטת הממשלה מיום 30.4.2006 שעניינה שינוי החלטת ממשלה קודמת מיום 20.2.2005, משיקולים פסולים, שאין להם דבר עם הגנה ו/או ביטחון ו/או מרקם חיים של התושבים הפלסטינאיים, אלא נגועה היא לכל אורכה בפגמים חמורים שעניינם שיקולים זרים הפוסלים אותה מכל וכל ומטעם זה מתחייב בענייננו ליתן צו ביניים כמבוקש. לא יעלה על הדעת כי יעשה שימוש ציני ופסול בכסות של בהילות בטחונית להשלמת תוואי הגדר, לשם קבלת החלטות שמטרתן שונה לחלוטין ועניינן השגת יתרונות כלכליים ואחרים.  
3. אם בכך לא די, המשיבים השתהו מסיבה תמוהה ובלתי מוסברת, במשך למעלה משנה וחודשיים, מלבנות את הגדר בקטע זה בהתאם לתוואי מיום 20.2.2005 הגם שלא הוגשה כל עתירה נגד תוואי זה ולא הייתה כל מניעה להשלים הבנייה. השתהות זו, כמו גם העיכוב בהעלאת נושא התוואי להחלטת ממשלה במשך למעלה מחצי שנה מאז הודיעו המשיבים לבית משפט נכבד זה ביום 16.10.2005 על כוונתם לעשות כן,  ויתרה מזו- העיתוי בו התקבלה החלטת הממשלה – בימי ממשלת מעבר- ימים ספורים בלבד לפני ששר הבטחון - אשר לעמדתו יש השפעה כבדה על תוכן החלטת הממשלה בענייננו - התחלף, ומספר השרים המצומצם אשר השתתף בישיבה (ראש הממשלה בפועל ועוד ארבעה שרים בלבד! – ראה נוסח החלטת הממשלה – נספח "א" לעיל) מעיבים אף הם על החיפזון הנוכחי בבניית הגדר בטרם עתירה זו והטענות החמורות הכלולות בה תתבררנה לגופן.
4. יובהר ויודגש כבר ברישת בקשה זו: הגם שמנוסח החלטת הממשלה נדמה לרגע כי הטעמים בבסיס ההחלטה בדבר התוואי נשוא עתירה זו הינם כמעט בטחוניים, והגם שהשיקולים הראויים הרלבנטיים היחידים בקביעת תוואי הגדר הינם שיקולי ביטחון ומדתיות הרי שהחלטת הממשלה מיום 30.4.2006 נובעת משיקולים כלכליים זרים בלבד אם לא נאמר משיקולים הנובעים מניגוד עניינים חמור המגיעים כדי שיקולים פסולים ממש, אשר בינם לבין שיקולי בטחון או מדתיות אין דבר וחצי דבר!!!  

5. ההפך הוא הנכון. כעולה מחוות דעתו של ד"ר האלוף (במיל) יום טוב סמיה אשר צורפה לעתירה, חוות דעת אשר מסקנותיה מקובלות על כל הגורמים הבטחוניים בפיקוד מרכז, הממונים על ביטחונם של התושבים משני צידי הגדר, שיקולי ביטחון ומידתיות תומכים בהחלטת הממשלה מיום 20.2.2005 ואינם מתיישבים עם החלטת הממשלה מיום 30.4.2006. סוגיה זו אינה יכולה להיות במחלוקת בין הצדדים שכן המשיבים עצמם הצהירו בהליך משפטי אחר [בג"צ טנא עומרים – נספח ט"ז לעתירה] כי התוואי של החלטת הממשלה מיום 20.2.2005 הינו נכון מידתי ונקבע משיקולים בטחוניים כפי שיפורט בהרחבה להלן.
6. הודעת משרד הבטחון באתר האינטרנט של משרד הבטחון, מרחב התפר, http://www.securityfence.mod.gov.il/Pages/Heb/hadashot.htm#news53   מעידה יותר מכל כי החלטת הממשלה מיום 30.4.2006 נובעת משיקולים כלכלים זרים: 
"החלטת הממשלה בנוגע לתוואי גדר הבטחון

30/04/2006

ממשלת ישראל דנה היום, 30/4/06 , בתוואי גדר הביטחון ואשרה מספר שינויים שנועדו לאפשר מרקם חיים לאזרחים הפלסטיניים:
…

· מאחר והגדר הנה גדר ביטחונית והשארת ישובים בצד הישראלי מתבצעת רק מטעמי ביטחון ולא מטעמים עסקיים, הוחלט כי כל המחצבות באזור אשכולות לא יכללו בצד הישראלי של הגדר".
העתק מהודעת משרד הבטחון מתוך אתר האינטרנט של מרחב התפר, מצורף כנספח "ד" לתצהיר התומך בבקשה זו. 

7. אין זאת אלא שבהודעתו, מנסה משרד הבטחון לחפות על האמור במכתבו של רס"ן עו"ד גיל לימון, מלשכת יועמ"ש איו"ש בשם המשנה ליועץ המשפטי לממשלה, מיום 31.7.2005 (נספח "ז" לעתירה), ועל הדברים שנאמרו על ידי ראש מנהלת קשת צבעים, אל"מ דני תרזה, בפגישה ביום 20.3.2006, בהם נטען כי הטעמים האמיתיים והיחידים לשינוי התוואי מיום 20.2.2005 הינם כלכליים גרידא של שוויון והסדרת שוק המחצבות. 
8. יתרה מזאת, בטרם הועלתה עמדת מערכת הביטחון בפני הממשלה ביום 30.4.2006 התקיימה ישיבה של ועדת שרים לענייני ביטחון אשר במהלכה נדון התוואי באזור אשכולות. למיטב ידיעת העותרות, סדר היום הוגדר בצורה ברורה וחד משמעית, כ"השפעת השוויון בין המחצבות באיו"ש והסדרת שוק המחצבות על תוואי הגדר באזור אשכולות". קרי, מערכת הביטחון שקלה עמדתה בקשר עם שינוי תוואי הגדר משיקולים כלכליים גרידא שאין להם דבר עם שיקולי ביטחון – שכן שיקולי ביטחון גרידא תומכים באופן בלתי מסוייג בהותרת המחצבה מצידה המערבי של הגדר מטעמים רבים, ביניהם נתן למנות הימנעות מיצירת מפגע ביטחוני של כ 400 – 500 משאיות ביום עמוסות סחורה וחומרים אשר צריכים לחצות את הגבול ולשם כך צריכות לעבור בידוק ביטחוני.
9. ויודגש, הכיצד הגענו למצב בלתי נתפס זה בו גדר, אשר כשמה כן היא – גדר בטחונית, שכל תכליתה וזכות קיומה היא הגנה על התושבים תוך פגיעה מינימאלית ומידתית באוכלוסיה משני צידי הגדר, הפכה להיות "כלי צדק לאיזון כלכלי" והכל תוך פגיעה חמורה וחריפה בבטחונם של תושבי הסביבה, עובדי המחצבה, מאות נהגים ומלווים אשר יצטרכו לנסוע בשטחי איו"ש, והכל כפי שמפורט באריכות בחוות דעתו הביטחונית של ד"ר האלוף (במיל) יום טוב סמיה, בחוות הדעת אשר צורפה כחלק בלתי נפרד לעתירה, נשוא בקשה זו.

10. בעקבות טענות העותרות, מערכת הבטחון הבינה היטב כי שיקולים כלכליים, לא כל שכן שיקולים הנובעים מניגוד עניינים, לא יעמדו במבחן בג"צ ויביאו לפסילת החלטה המשנה את התוואי מטעמים אלו. 
11. על כן מנסה כעת מערכת הבטחון לשוות להחלטה בדבר שינוי התוואי נופך של שיקולים בטחוניים וזאת על ידי הצגת הטיעון הכלכלי על דרך השלילה: כאילו הותרת המחצבה ממערב לגדר [בהחלטת הממשלה מיום 20.2.2005] היא הנגועה בשיקולים כלכליים, והחלטת הממשלה מיום 30.4.2006 מתקנת החלטת ממשלה קודמת הפסולה בשקילת שיקולים אלו. 
12. ואולם לא כך הם פני הדברים !!! השיקולים הכלכליים לא עמדו ביסוד החלטת הממשלה מיום 20.2.2005, אשר הותירה את המחצבה ממערב לגדר מטעמים בטחוניים גרידא, אלא נשקלו לאחר החלטת הממשלה מיום 20.2.2005 ומהווים הטעם היחידי (אפילו לא בצד או יחד עם שיקולי בטחון) להחלטת הממשלה מיום 30.4.2006. בצדק מערכת הבטחון נזהרת בלשונה ונמנעת מלומר בהודעתה כי החלטת הממשלה מיום 20.2.2005, אשר התקבלה כאשר בראשות הממשלה עמד מר אריאל שרון, התקבלה משיקולים כלכליים או עסקיים. 
13. תשומת ליבו של בית המשפט הנכבד כי הגם שחלפו להם 15 חודשים מיום מתן החלטת הממשלה מיום 20.2.2005 לא הוגשה כל עתירה כנגד החלטה זו - והדבר מדבר בעד עצמו. 

14. יתרה מזאת, בסעיף 30 לתגובת המדינה מיום 10.5.2005 בבג"צ 3680/05 ועד הישוב טנא עומרים נ' ראש הממשלה  [נספח טז' לעתירה] נאמר במפורש - בתשובה לטענת טנא עומרים כי הם מופלים לרעה ביחס לתוואי באשכולות - כי  אין עסקינן באפליה וכי תוואי החלטת הממשלה בעניין מחצבת אשכולות הינו נכון ומידתי שכן:
".. גם לגופם של דברים טענת ההפליה אינה מבוססת שכן לדעת המשיבים התוואי שנבחר באזור אשכולות הינו מדתי ועומד בעקרונות שנקבעו בפרשת בית סוריק בעוד אשר החלופה המקורית ו"התוואי השלישי" באזור טנא עומרים נמצאו לא מידתיים".
15. הנה כי כן, מה חזק יותר מכך ? תקופה ארוכה לאחר החלטת הממשלה מיום 20.2.2005 כותבים המשיבים בהליך אחר לחלוטין כי החלטה זו הינה נכונה, ביטחונית ומידתית ועומדת היא במבחני בג"צ בית סוריק. אם כך מה השתנה ??? דבר לא השתנה אלא לפתע פתאום הגיעו להם שיקולים זרים ופסולים אשר גרמו לשינוי המלצת מערכת הביטחון ומכאן הדרך קצרה מאוד לשינוי החלטת הממשלה.

16. בהתאם, בית המשפט הנכבד יתבקש להוסיף ולהורות למשיבים לגלות לאלתר את פרוטוקול ישיבת הממשלה מיום 20.2.2005 או ממועד סמוך עובר לו, הדנה בתוואי באזור אשכולות, ואשר יחשוף אם שיקולים כלכליים עמדו מאחורי החלטה מיום 20.2.2005 או שמא שיקוליים בטחוניים בלבד ואילו השיקולים הכלכליים נשקלו לראשונה בהחלטת ממשלה מיום 30.4.2006 ובהחלטת ועדת השרים לענייני ביטחון בישיבתה מספר ימים עובר להחלטת הממשלה.
17. בהארת אגב, לא למותר לציין כי מהודעת מערכת הבטחון עצמה עולה בברור כי אף אין כל קשר בין החלטה בדבר התוואי לבין מטרת ישיבת הממשלה מיום 30.4.2006: אישור מספר שינויים שנועדו לאפשר מרקם חיים לאזרחים הפלסטיניים!
18. למעשה, נוסח הודעת משרד הבטחון חושף יותר מכל את המניעים והלחצים האמיתיים לשינוי התוואי: לא שיקולים בטחוניים. לא שיקולי מדתיות. לא פגיעה באוכלוסיה הפלסטינית. בקושי שיקולי שוויון בין המחצבות באיו"ש כנטען במכתבו של רס"ן לימון  (נספח "ז" לעתירה). הודעת משרד הבטחון הנוקטת בלשון: "הוחלט כי כל המחצבות באזור אשכולות" [כאשר באזור זה ישנה מחצבה אחת בלבד והיא מחצבת העותרות] שעה שמבלי לשנות ממשמעותה הפרקטית של החלטת הממשלה מיום 30.4.2006 יכלה בקלות להיות מנוסחת בלשון אחרת כגון "כל המחצבות בדרום הר חברון", תומכת בחששן הכבד של העותרות- לפיה ההחלטה לשנות את התוואי מיום 20.2.2005 נובעת כל כולה מניגוד עניינים חמור של תת אלוף (במיל') בצלאל  טרייבר אשר מחד הינו בעל מניות ובעל עניין במחצבה המתוכננת טללים, ומאידך הנו הממונה על המעברים בגדר הבטחון – ולא נועדה אלא לסלול למר טרייבר את הדרך להקמת מחצבת טללים, אשר לולא החלטת הממשלה מיום 30.4.2006 - ספק אם היתה קמה.
19. יוסבר: "כל המחצבות באזור אשכולות" הן מחצבת העותרות בלבד. מחצבת טללים כמו גם מחצבת הנסון, אינן אלא מחצבות על הנייר בלבד שטרם נבנה בהן דבר ולא הושקעה בהן אגורה שחוקה, אשר מלכתחילה מתוכננות ממזרח לגדר בסמוך למחצבה, קרי, מחצבות שהליכי הרישוי שלהן טרם הושלמו, וממילא הן טרם הוקמו וטרם הושקעו בהן כספים!! זהו ואין בלתן עוד מחצבות באזור אשכולות. 
20. הכפפות הוסרו, הקלפים נגלו! בין בכוונה ובין בשוגג, נוסח הודעת מערכת הביטחון חושף כי החלטת הממשלה מיום 30.4.2006 לא נועדה אלא להשביע את מבוקשו של תת אלוף (מיל) בצלאל טרייבר ונובעת מלחצים שהופעלו להוציא את המחצבה אל ממזרח לגדר וזאת בכדי להצדיק פתיחת שער בגדר לטובת מחצבת טללים. דהיינו, החלטת הממשלה מיום 30.4.2006, בדבר גדר בטחונית, אשר נארזה יפה יפה  בתכריך הפוך של שיקולים כלכליים לא נובעת אלא משיקולים כלכליים חמורים ביותר שריח רע ביותר נודף מהם !!! 
21. זאת ועוד, ביום 11.4.2006 קיבלו העותרות מהמשיבים נתונים ותכתובת, אשר לשיטתם עמדו ביסוד החלטת הממשלה מיום 30.4.2006. מנתונים ותכתובת זו עולה, בין היתר כי: 
21.1. הנתונים אשר עמדו מול עיני המערכת הביטחונית הינם שגויים ומגמתיים בצורה קיצונית באופן המונע הסתמכות עליהם; 

21.2. החלטת הממשלה נובעת מלחצים כלכליים של בעלי מחצבות, ובכלל זה של תת אלוף (מיל) בצלאל טרייבר, משיקולי "שוויון והסדרת שוק המחצבות" אשר הינם בלתי רלבנטיים ובלתי נכונים – עובדתית ומשפטית כאחד, לקביעת תוואי גדר הביטחון;
21.3. חששן הכבד של העותרות המוזכר בגוף העתירה לפיה ההחלטה התקבלה משיקולים זרים ופסולים בעליל, מחריפה נוכח המכתבים אשר התקבלו בידי העותרים ממערכת הביטחון לאחר הגשת העתירה ואשר הוכיחו את מעורבותו המפורשת והבוטה של תת אלוף (מיל) בצלאל טרייבר בפרשה ואת התייחסותה המפורשת של המערכת לפניותיו [ראה לעניין זה מכתבו להלן של אל"מ דני תרזה מחודש מרץ 2005 בו מציג הוא למערכת הביטחון כולה, את פנייתו של תת אלוף (במיל) בצלאל טרייבר. נראה כי ניסוחו המדוייק של המכתב ותפוצתו מדברים בעד עצמם ממש כאלף עדים]. 
21.4. מערכת הבטחון נתנה, לכאורה, "הבטחה שלטונית" [העולה ממכתבי ב"כ טללים (להלן) בה שותף תת אלוף (מיל) בצלאל טרייבר] לשינוי החלטת הממשלה מיום 20.2.2005 אשר למצער מעידה כי החלטת הממשלה מיום 30.4.2006 התקבלה באופן שרירותי, מבלי להפעיל שיקול דעת ומשיקולים בלתי רלבנטיים וכן יש בכך כדי להעיד על ההתנהלות הלא תקינה, בלשון המעטה, של מערכת הביטחון בעניין זה, המונעת משיקולים פסולים ובלתי עניינים. 
22. נוכח כל האמור לעיל ולהלן ולנוכח הטיעונים המפורטים בעתירה, מתבקש בית המשפט הנכבד ליתן צו ביניים כמבוקש וכמפורט להלן.  

23. תשומת ליבו של בית המשפט הנכבד כי מחצבתן של העותרות הינה המחצבה הגדולה ביותר בדרום הארץ ושלישית בגודלה בישראל. בנוסף למחצבה מנוהלים בשטח זה ארבעה מפעלים נכבדים המעסיקים עשרות עובדים. המדובר במחצבה ומפעלים השווים עשרות מיליוני דולרים ומעסיקה מאות עובדים ישראלים ופלסטינאיים, במישרין ובעקיפין. הקמת גדר ההפרדה בהתאם לתוואי עליה החליטה הממשלה ביום 30.4.2006 תותיר את המחצבה מזרחית לגדר ללא דרכי גישה ומעבר לישראל, [שכן כיום גם אין כביש המחבר את המחצבה למחסום מיתר! ראה: חוות דעת מומחה, נספח י"ט להלן לתצהיר התומך בבקשה זו, להלן] תוך סגירה מיידית של המחצבה ותוך פגיעה במקור פרנסה של עובדים רבים והשפעה מידית על מרקם החיים באזור דרום הר חברון מקום בו המעסיק הגדול ביותר נסגר. כך שאי מתן צו ביניים כמבוקש ייעקר לחלוטין את העתירה בתיק ויביא לסגירת המחצבה.
24. למעשה די בעצם החלטת הממשלה מיום 30.4.2006 בכדי ליתן צו ביניים כמבוקש. עם זאת, מטעמי זהירות להלן תוצג השתלשלות העניינים בין מועד הגשת העתירה לבין מועד הגשת בקשה זו, ובית המשפט הנכבד יתבקש להורות על גילוי מסמכים רלבנטיים, אשר המשיבים מסתירים מהעותרות.
25. עוד יטען להלן כי השיקולים העומדים ביסוד החלטת הממשלה מיום 30.4.2006 הינם שיקולים כלכלים זרים ובלתי רלבנטיים, אם לא שיקולים הנובעים מניגוד עניינים חמור, הנתמכים כולם בהבטחה שלטונית חסרת תוקף שנתנה מערכת הביטחון לגורמים המתחרים במחצבה, והפוסלים את החלטת הממשלה מיסודה.
26. לבסוף, מטעמי זהירות בלבד ומבלי לפגוע בטענת העותרות כי שיקולים כלכליים אינם רלבנטיים תטענה העותרות בקצרה כי אפילו היו השיקולים הכלכלים שיקולים רלבנטיים, הרי שעדיין אין בהחלטת הממשלה כדי להשיג שוויון או להסדיר את שוק המחצבות, אלא דווקא להפלות לרעה את המחצבה. פרק זה של הבקשה יתמוך בחוות דעתו המקצועית של מומחה לענייני מחצבות, מר שמעון גילר, ויראה כי החלטת הממשלה נבנתה על סמך נתונים שגויים ומגמתיים, נסמכה על טענת שוויון טכני [אשר גם אינה נכונה עובדתית] אך התעלמה הן משונות מהותית רלבנטית בין מחצבות והן משוויון מהותי רלבנטי  בין מחצבות, כמו גם בין אזורי תעשייה.
2.  די בעצם החלטת הממשלה מיום 30.4.2006 בכדי ליתן צו כמבוקש
27. ביום 27.9.2005 הוגשה העתירה שבכותרת למתן צו על תנאי וצו ביניים העוסקת בתוואי גדר ההפרדה באזור הישוב אשכולות והמחצבה (לעיל ולהלן: "התוואי").
28. העתירה נסמכת, בין היתר, על החלטת ממשלה מספר 3283 מיום 20.2.2005, אשר קבעה תוואי לפיו היישוב אשכולות ומחצבת בית חגי באשכולות מצויים בצידו המערבי של גדר ההפרדה (לעיל ולהלן: "התוואי מיום 20.2.2005") ויוצאת חוצץ כנגד מכתבי מערכת הביטחון המודיעים על כוונה לפעול לשינוי ההחלטה משיקולים זרים ובלתי רלבנטיים.
29. ביום 16.10.2005 הגישה פרקליטות המדינה לבית המשפט הנכבד תגובה מקדמית מטעם המשיבים, במסגרתה התחייבו המשיבים כי כל עוד לא תשונה החלטת ממשלה מספר 3283 לא תבוצע כל פעולה לבניית הגדר בתוואי השונה מן התוואי מיום 20.2.2005.
30. נוכח התחייבות המשיבים החליט בית המשפט הנכבד ביום 17.10.2005 כי התייתר הצורך במתן צו ביניים.
31. המשיבים חזרו על התחייבותם לעיל בתגובתם המשלימה מיום 30.11.2005, ובהודעה משלימה מיום 31.1.2006 !!! בהודעתם המשלימה מיום 10.4.2006 הסתפקו המשיבים בהודעה לפיה במועד ההודעה הממשלה טרם הכריעה בסוגיית התוואי, כי ישיבת ממשלה בענין צפויה להתקיים בסוף חודש אפריל 2006.
32. הגם שהמשיבים הגישו כבר ארבע תגובות והודעות בתיק דנן, הרי שהם לא התייחסו ולו ברמז לגוף הטענות החמורות המפורטות בעתירה, ובכלל זה, בדבר שיקולים זרים ופסולים העומדים ביסוד ההחלטה לשנות התוואי מיום 20.2.2005, והפוסלים אותה [בין אם תתקבל על ידי דרג מנהלי או ביצועי  או אחר ובין אם תתקבל על ידי הממשלה עצמה]. 
33. ביום 30.4.2006 התקיימה ישיבת ממשלה בה הוחלט לשנות את התוואי מיום 20.2.2005, באופן שהמחצבה תהיה ממזרח לגדר, תוך הפיכת החלטת ממשלה 3283 מיום 20.2.2005 והכל משיקולים פסולים ובלתי רלבנטיים.
34. מששינתה הממשלה את החלטת הממשלה מספר 3283 בנוגע לתוואי, כבר לא עומדת התחייבות המשיבים להימנע משינוי התוואי, ושב ועולה הצורך במתן צו ביניים כמבוקש בסעיף ב(1) לעתירה.
35. במאמר מוסגר יצוין כי בנסיבות אלו, גם לשיטת המשיבים, העתירה כבר אינה מוקדמת.
36. הצורך במתן צו ביניים כמבוקש בסעיף ב(1) לעתירה נדרש מכל הנימוקים המפורטים בעתירה (למעט האמור בפרקים ג.1. 2. ו - ג.4. 2), ואף ביתר שאת, נוכח הנימוקים להלן, אשר ברובם התגלו לעותרות לאחר הגשת העתירה. 
3. השתלשלות העניינים לאחר הגשת העתירה
37. ביום 25.1.2006 ביקשה העותרת 1 מהמשיבים כי ימנעו מקבלת החלטה בכל דרג שהוא, המשנה את התוואי מיום 20.2.2005, קודם לקיום חובת השימוע וכיבוד זכות הטיעון של העותרות, ולקיים את חובת השימוע ולכבד את זכות הטיעון של העותרות על ידי גילוי התוואי המדויק אשר יובא להכרעת ממשלה והנימוקים לשינוי התוואי מיום 20.2.2005, ועל ידי שמיעת טיעוני התגובה של העותרת 1.
העתק ממכתב העותרת 1 מיום 25.1.2006 מצורף כנספח "ה" לתצהיר התומך בבקשה זו. 
38. ביום 2.3.2006 ביקשה העותרת 1 אף מראש מנהלת קשת צבעים, לתאם ולקיים פגישה מיידית עם העותרות – בטרם תתקבל החלטת ממשלה המשנה את התוואי מיום 20.2.2005, בה תשמענה ממערכת הבטחון מהו התוואי המדויק אשר יובא להכרעת ממשלה ואת הנימוקים לשינוי התוואי מיום 20.2.2005, בכדי שתוכלנה להכין את תגובתן. 
העתק ממכתב העותרת 1 מיום 2.3.2006 מצורף כנספח "ו" לתצהיר התומך בבקשה זו. 
39. ואכן, ביום 20.3.2006 התקיימה פגישה בהשתתפות נציגי הישוב אשכולות, נציגי העותרות, מומחה מטעמן – מר שמעון גילר, באי כוח העותרות, אל"מ (מיל') דני תרזה, מר דוראן מהמנהל האזרחי, מר אפרים היבש מהמועצה האזורית דרום הר חברון, ורסן טולדנו – נציג יועמ"ש איו"ש. 
40. בפגישה זו הודיע מר תרזה, בין היתר, כדלקמן:

40.1. לאור פניות של יתר המחצבות- והכוונה לשתי מחצבות בשלבים שונים של רישוי ותכנון, אשר טרם הוקמו (מחצבות "על הנייר" אשר לא בוצעו בהן השקעות ואין להן כל אחיזה בקרקע) וכן למחצבות ליד טנא עומרים בדרום הר חברון, ומחצבה נוספת באזור אחר, הוחלט במשרד הבטחון לשקול מחדש את התוואי מיום 20.2.2005.
40.2. היתה עבודת מטה גדולה בענין שוק המחצבות והשפעת הגדר עליו שבעקבותיה הוחלט שכל המחצבות יהיו מצד אחד של הגדר [לימים העבודה הגדולה התגלתה כטבלה הנפרסת על פני חצי עמוד שאין בה ולו נתון נכון אחד. כך התברר גם כי ישנן מספר מחצבות בשטחי איו"ש אשר הוחלט כי יוותרו מצידה המערבי של הגדר]. 
40.3. עמדת משרד הביטחון הינה כי יש לשנות את התוואי מיום 20.2.2005 באופן שהמחצבה של העותרות תעבור להיות מזרחית לגדר, וזאת משני טעמים: שוויון בין המחצבות ואי התערבות כביכול בשוק האגרגטים.
40.4. השיקול של מערכת הבטחון לשינוי התוואי הינו שיקול כלכלי והמערכת סבורה כי שיקול ראוי הוא.  
העתק מפרוטוקול הישיבה (להלן: "הפרוטוקול") מצורף כנספח "ז" לתצהיר התומך בבקשה זו. 
41. יצוין כי בפרוטוקול נפלה שגגה טכנית. כעולה ממכתבו של עו"ד ציגלר מיום 11.4.2006 (נספח י"א (להלן) לתצהיר התומך בבקשה זו), אשר הגיב בשם עו"ד מפרקליטות המדינה וראש מנהלת קשת צבעים (אשר קיבלו העתק מהפרוטוקול), מטעם יועמ"ש איו"ש השתתף בפגישה עו"ד רס"ן אייל טולדנו ולא עו"ד רובי ציגלר. עם זאת, הואיל ולדברי נציג עו"ד ציגלר במכתבו – זו היתה השגגה היחידה, ברי כי בכפוף לשגגה זו, תוכן הפרוטוקול מוסכם עליו ועל שולחיו. 
42. כעולה מהפרוטוקול, העותרים חזרו וביקשו לקבל את כל הנתונים והתכתובת עליהם נסמכה מערכת הבטחון בהחלטה לשנות את התוואי מיום 20.2.2005. על בקשתם זו שבה העותרת 1 במכתבים חוזרים למר דני תרזה, לעו"ד קורינלדי מפרקליטות המדינה ולעו"ד בלס - המשנה ליועץ המשפטי לממשלה (כולם קיבלו גם העתק מהפרוטוקול), מימים 21.3.2006, 22.3.2006 -  4.4.2006 – ובסך הכל בחמישה מכתבים אשר העתקיהם מצורפים כנספח "ח" לתצהיר התומך בבקשה זו. 

43. ביום 21.3.2006 העותרות אף ביקשו מהיועץ המשפטי לממשלה, מר מני מזוז, להנחות את ממשלת ישראל להמנע מקבלת החלטה המשנה את התוואי מיום 20.2.2005, שכן ביסוד החלטה זו עומדים שיקולים כלכליים זרים ופסולים שלא קשורים כלל לשיקולי בטחון, אם לא שיקולים זרים לחלוטין שמקורם באינטרסים אישיים וניגודי עניינים. העותרות ביקשו להפגש עימו ועם המשנה ליועמ"ש, עו"ד בלס. 
העתק ממכתב העותרות מיום 21.3.2006, והעתק מתשובת לשכת היועץ המשפטי לממשלה מיום 23.3.2006 כי הפניה הועברה לטיפולו של עו"ד בלס מצורפים כנספח "ט" לתצהיר התומך בבקשה זו. 
44. ב"כ העותרת 1 אף שוחח בטלפון מספר פעמים עם עו"ד בלס וביקש גם ממנו- בעל פה ובכתב להיפגש עימו. 
העתק ממכתב העותרות לעו"ד בלס מיום 29.3.2006 מצורף כנספח "י" לתצהיר התומך בבקשה זו. וראה גם מכתב העותרת 1  לעו"ד בלס מיום 4.4.2006 נספח ח' לעיל. 
45. רק ביום 11.4.2006 השיב עו"ד ציגלר, מיועמ"ש איו"ש בשמם של המשנה ליועץ המשפטי לממשלה (יעוץ), עו"ד קורינדלי, וראש מנהלת קשת צבעים, בין היתר, כי ביחס לתוואי התקיימו מספר דיונים פנימיים לצורך גיבוש עמדת המשיבים בפני בית המשפט העליון, אולם "לא מצאנו הצדקה להעביר לידיך תכתובות הנוגעות לדיונים אלה". בעמוד 3 למכתב זה צורפה "סקירת נתונים רלוונטיים הנוגעים למחצבות בדרום הר חברון, אשר הוכנה על ידי המנהל האזרחי לבקשת מערכת הבטחון בענייו זה". עוד צורפה למכתב זה תכתובת בין המערכת הבטחון לבין גורמים אחרים הנוגעים לעניין. עוד ביקש עו"ד ציגלר להבהיר "בשולי הדברים" "למען הסר ספק, כי מר בצלאל טרייבר אינו שותף לצוות מערכת הבטחון האחראי לתכנון תוואי גדר הבטחון".
העתק ממכתבו של עו"ד ציגלר מיום 11.4.2006 הכולל "סקירת נתונים רלבנטית" מצורף כנספח "יא" לתצהיר התומך בבקשה זו. 
46. כמוזכר לעיל, וכפי שיובהר להלן, הנתונים והתכתובות שצורפו למכתבו של עו"ד ציגלר מיום 11.4.2006 מחזקים ומלמדים כי החלטת מערכת הבטחון לשנות את התוואי מיום 20.2.2005, וממילא החלטת הממשלה מיום 30.4.2006 אשר אימצה את עמדת מערכת הבטחון, התקבלו על יסוד שיקולים זרים הפוסלים את חוקיות ההחלטה. 
47. העותרת 1 העלתה את תגובתה הראשונית בקצרה, במכתב מיום 12.4.2006 למשנה ליועץ המשפטי לממשלה בו הוסיפה וביקשה שוב כי יזמנה לפגישה דחופה למען תציג את טענותיה, ובמכתב מיום 20.4.2006 למר דני תרזה ולעו"ד ציגלר בו אף הודיעה כי בתוך מספר ימים בכוונתה לשלוח מסמך תגובה המוכיח כי הנתונים שצורפו למכתבו של עו"ד ציגלר מיום 11.4.2006 הינם שגויים. ביום 24.4.2006, שלחה העותרת 1 מכתב נוסף למשנה ליועץ המשפטי לממשלה בו שבה על הודעתה האחרונה. 
העתקים ממכתבי העותרת 1 מימים 12.4.2006, 20.4.2006, 24.4.2006 מצורפים כנספח "יב" לתצהיר התומך בבקשה זו. 

4. המשיבים מסתירים מהעותרות תכתובות ומסמכים
48. ממכתבו של עו"ד ציגלר מיום 11.4.2006 (נספח י"א לעיל) עולה בברור כי המשיבים מחזיקים בידיהם מסמכים נוספים רלבנטיים אשר לא הועברו לידי העותרות, ובכלל זה תכתובות הנוגעות לדיונים- חלקם במשרד המשפטים- בעניין התוואי מיום 20.2.2005 ובקשר עם עתירה זו!!! מסמכים רלבנטיים נוספים המוחזקים על ידי המשיבים הם למשל פרוטוקול ישיבת הממשלה מיום 20.2.2005, הדנה בתוואי הגדר באזור הישוב אשכולות ומסמכים המעידים על מועד מינויו של מר טרייבר כראש מנהלת המעברים.  כמו כן, לא סביר שעבודת מטה שלמה, אשר הוכנה על ידי המנהל האזרחי לבקשת מערכת הבטחון [כך נטען לפחות], הנפיקה לבסוף אף ורק טבלת נתוני מרחקים בת חצי עמוד, ודומה כי המשיבים מסתירים מהעותרות נתונים נוספים או שמא הטיעונים אינם מדויקים מלכתחילה. 

49. ואולם הגם שמסמכים ונתונים אלו הינם רלבנטיים, מערכת הבטחון "לא מצאה הצדקה" להעבירם לידי העותרות. אין זאת אלא שמערכת הבטחון מסתירה מהעותרות מסמכים ונתונים אשר יוכיחו את טענותיהן! שאם לא כן היתה ממציאה גם אותם לידי העותרות. ודוק', עו"ד ציגלר לא טען כי עסקינן במסמכים מסווגים או בלתי רלבנטיים, אלא טען כי מערכת הבטחון "לא מצאה הצדקה להעבירם לידי העותרות". 
50. על כן, מתבקש בית המשפט הנכבד להורות למשיבים להמציא לעותרות את מלוא הנתונים, חוות הדעת, התכתובות והמסמכים שבידה הקשורים עם תוואי הגדר נשוא עתירה זו, לרבות אלו שעמדו בבסיס החלטת מערכת הבטחון לשנות את תוואי גדר ההפרדה- ללא צנזורה עצמית!, ובכלל זה את פרוטוקול ישיבת הממשלה מיום 20.2.2005 או ממועד סמוך עובר למועד זה, הדנה בתוואי הגדר באזור הישוב אשכולות; פרוטוקול ישיבת ועדת השרים לענייני ביטחון אשר דנה בשינוי התוואי; ומסמכים המעידים על מועד מינויו של מר טרייבר כראש מנהלת המעברים.  
5. השיקולים העומדים ביסוד החלטת הממשלה (במקרה הטוב) הינם  כלכלים גרידא, באופן הפוסל את החלטת הממשלה
51. כעולה ממכתבו של עו"ד גיל לימון – נציג יועמ"ש איו"ש, מיום 31.7.2005 – נספח ז' לעתירה ומדבריו המפורשים של מר דני תרזה פעם אחר פעם בישיבה עימו ביום 20.3.2006, וכעולה מנוסח הודעת משרד הבטחון, הטעמים האמיתיים העומדים ביסוד החלטת הממשלה מיום 30.4.2006 לשינוי התוואי מיום 20.2.2005 הינם אך ורק שיקולים של שוויון לכאורה בין מחצבות והסדרת שוק האגרגטים, אם לא לחצים פסולים הנובעים מניגוד אינטרסים חמור של תת אלוף (במיל) בצלאל טרייבר!
52. להסיר ספק באשר לשיקולים העומדים ביסוד החלטת הממשלה מיום 30.4.2006, לעותרות ידוע כי בהחלטת ועדת השרים לענייני בטחון מיום 26.4.2006, אשר דנה בתוואי נשוא העתירה ואשר החליטה להעבירו להחלטת ממשלה ביום 30.4.2005, הורה ראש הממשלה בפועל (כתוארו אז) כי כל המחצבות יהיו מעבר לגדר. דהיינו, שיקול של "שוויון" גרידא. 
53. להשלמת התמונה יצוין כי באופן התואם את נוסח הודעת משרד הבטחון, כבר בשעה שנתן ראש הממשלה בפועל את ההוראה לעיל, היה ידוע היטב לנציגי מערכת הבטחון, אשר נכחו באותה ישיבת ועדת שרים, כי הוראה זו הינה סתמית ואין כל כוונה לממשה בהקשר של יתר המחצבות, אלא בקשר עם המחצבה בלבד, שכן בפועל הוצאו כבר לפחות שלוש מחצבות אל הצד הישראלי של גדר ההפרדה (ראה סעיפים 84, 85, 91 לעתירה), אולם הם נמנעו מלהפנות את תשומת לב ראש הממשלה בפועל לעובדה זאת. 
54. בין שיקולי שוויון והסדרת שוק לבין שיקולי ביטחון ומדתיות- הם השיקולים הרלבנטיים היחידים  הרלבנטים (! – ראה בג"צ 2056/04 בית סוריק ובג"צ 7957/04 אלפי מנשה, וכן פרק ג.2.2. לעתירה) אין דבר וחצי דבר!
55. שיקולי שוויון והסדרת שוק המחצבות העומדים בבסיס החלטת הממשלה מיום 30.4.2005, לאו שיקולים הם בקביעת תוואי הגדר, אלא הם שיקולים זרים מבחינת תכלית החקיקה ומבחינה עניינית! ראה: פרק ג.2. 3. לעתירה. ואף המשיבים מבינים זאת, כעולה מנוסח הודעת מערכת הבטחון- נספח "ד" לעיל. 
56. ברי אם כן, כי כל ניסיון מצד המשיבים לנסח את החלטת הממשלה, ולטעון כעת, לראשונה, כי החלטת הממשלה נובעת משיקולים בטחוניים לא תהיה אלא טענה מאוחרת (ודוק', אף בתגובותיהם לעתירה נמנעו המשיבים מלטעון כי שינוי התוואי מיום 20.2.2005 נובע משיקולים בטחוניים) ולא נכונה, הנטענת בנסיון להכשיר את החלטת הממשלה מיום 30.4.2006, שכן שהמשיבים יודעים היטב כי החלטה זו נובעת משיקולים אחרים וזרים ולפיכך הינה פסולה. 
57. מנגד, יוזכר ויובהר כי התוואי מיום 20.2.2005 מתבסס על שיקולים רלבנטיים והינו התוואי הנכון ביותר הן מבחינה בטחונית והן מבחינת שיקולי מידתיות- הם השיקולים הרלבנטיים. ראה: פרק ג.2. 6. לעתירה וכן חוות דעתו של אלוף (במיל') ד"ר יום טוב סמיה אשר צורף לתיק זה.
6. מעורבותו של תת אלוף (במיל') בצלאל טרייבר

58. בפרק ג.5. לעתירה, הביעו העותרות חשש כי ההחלטה לשנות את התוואי מיום 20.2.2005 יסודה בכלל באינטרסים אישיים ושיקולים פסולים וזרים לחלוטין, הקשורים למינויו של תת אלוף [במיל'] מר בצלאל טרייבר, בעל אינטרס מובהק במחצבת טללים המתוכננת לקום בסמוך מצפון למחצבה ולהתחרות בה [ולטענתו, הוא אף בעל הזכות  ב- 13.5% ממניות מחצבת טללים], כראש מנהלת המעברים ולמעמדו בפועל כאחד ממקבלי ההחלטות, ובעלי השפעה בעניין תוואי גדר ההפרדה באזור דרום הר חברון, שכן: 
58.1. על פי התוואי הגדר (בכל חלופה שהיא) מחצבת טללים מתוכננת לקום ממזרח לגדר. למיטב ידיעת העותרות, הגישה היחידה המתוכננת מתוכנית מחצבת טללים מערבה לשווקים בישראל, עוברת בדרך הגישה הקיימת של המחצבה, דהיינו- תוך שימוש בדרך הגישה של המחצבה. 
58.2. למיטב ידיעת העותרות תת אלוף (במיל) בצלאל טרייבר הינו חייל מילואים בתנאי קבע כך שהינו עובד מערכת הביטחון לכל דבר ועניין כבר משנת 2004.

58.3. בסביבות חודש אפריל 2005 תת אלוף (במיל) מר בצלאל טרייבר מונה כראש מנהלת המעברים, קרי, אחראי מטעם משרד הביטחון על המעברים ושערים בגדר. [ראו גם נספח "יא" לעתירה].
58.4. עם או בסמוך למינויו של מר טרייבר כראש מנהלת המעברים, הוא קיבל בפועל מעמד של אחד ממקבלי ההחלטות, ונהיה בעל השפעה בקשר עם קביעת תוואי גדר ההפרדה, ובכלל זה באזור דרום הר חברון, כל כך שהוא מכותב למכתב של מר דני תרזה מיום 8.8.2005 שכותרתו הינה "תוואי גדר ההפרדה באזור דרום הר חברון" [נספח "יב" לעתירה], המדבר בעד עצמו.  
58.5. הואיל וכנראה שלתת אלוף (מיל) טרייבר ישנו חשש כי אין הצדקה לאשר הקמת שער ביטחוני בגדר עבור מחצבתו הנמצאת בשלב רישוי ותכנון בלבד ועדיין לא הוקמה בפועל, אם רק היא לבדה תהא ממזרח לגדר, פעל הוא להצדיק הקמת שער ביטחוני באמצעות שינוי התוואי באופן שהמחצבה תהיה גם היא ממזרח לגדר ויהא הכרח לפתוח עבורה שער בסמוך למחצבה וממילא בסמוך למחצבת טללים המתוכננת. 
58.6. תת אלוף (מיל) טרייבר צופה, ובצדק, כי "יכולת השכנוע" של המחצבה שהנה מפעל קיים ופעיל בהיקפי שיווק גדולים יותר מכל מחצבה אחרת באזור יהודה ושומרון, יהיה גדול יותר מאשר של מחצבה "על הנייר", ובהנתן לה שער גם מחצבתו תוכל להשתמש בו.

58.7. סמיכות המועדים (פחות מחודש) בין מינויו של מר טרייבר כראש מנהלת המעברים לבין מועד החלטת מערכת הבטחון לשנות את התוואי מיום 20.2.2005, מחזקת את החשש כי החלטה אחרונה זו נובעת מהשפעתו ופועלו של מר בצלאל טרייבר, המנצל את מעמדו ואת קשריו בכדי לפעול למען עצמו משיקולים פרטיים אשר בינם לבין השיקולים הרלבנטיים לתוואי גדר ההפרדה ואפילו בינם לבין "שיקולי שוויון" בין המחצבות, אין דבר וחצי דבר. 
59. חשש העותרות כי ההחלטה בדבר שינוי התוואי  מיום 20.2.2005 נובעת מהשפעתו ופועלו של מר בצלאל מתחזקת מספר מונים לנוכח:
60. א.  למכתבו של עו"ד ציגלר מיום 11.4.2006 צורפו מכתב החתום על ידי מר "בצלאל טרייבר", בשם מחצבת טללים אל ראש מנהלת  קשת צבעים, אל"מ דני תרזה, מיום 1.2.2005 בו הוא מבקש לשנות את התוואי באזור אשכולות, "מטעמי שוויון" וכן מכתב התשובה של אל"מ דני תרזה מיום 6.3.2005, הממוען ל"אל"מ (מיל') בצלאל טרייבר- טללים" ולאישים נוספים במערכת הבטחון, ממנו ושמכותרתו וכינויו של מר טרייבר עולה בוודאות כי מערכת הביטחון ידעה היטב כבר בחודש מרץ 2005 על מעורבותו של מר טרייבר במחצבת טללים ומעורבותו בפעילות!  
העתק מכתבו של מר טרייבר מיום 1.2.2005 והעתק מכתבו של מר דני תרזה מיום 6.3.2005 מצורפים כנספח "יג" לתצהיר התומך בבקשה זו. 
61. בית המשפט הנכבד מתבקש לעיין היטב במכתבו של אל"מ דני תרזה למערכת הביטחון בקשר עם מכתבו של תת אלוף (במיל) בצלאל טרייבר מיום 6.3.2005 ולהיווכח מתוכנו ודרך הצגתו כי מערכת הביטחון אינה אדישה לפנייתו של עובד בכיר במערכת ומקפידים לציין במכתב את שמו של טרייבר ודרגתו ואין כותבים שם "מחצבת טללים" ביקשה אלא מקפידים לציין מי הפרסונה המדוייקת אשר ביקשה.

62. ב. טענתו של מר תרזה בישיבה מיום 20.3.2006 כי "מר טרייבר אינו שייך לסיפור, טרייבר הודיע לנו כי מכר את חלקו בטללים" [ראה עמוד 6 לפרוטוקול, נספח "ז" לעיל]. מעבר לכך שטענתו של מר תרזה פשוט לא נכונה ובלתי רלבנטית [שכן לשיטתו, המכירה התבצעה שנה מאוחר יותר למועד ההחלטה], הרי שהיא מביעה את הבנת מערכת הבטחון כי אילו מר טרייבר הינו אכן בעל עניין בטללים ובעל אינטרס בקידום המחצבה, אזי עסקינן בניגוד עניינים חמור הפוסל את החלטה בדבר שינוי התוואי מיום 20.2.2005, כל כך שמערכת הבטחון מנסה להתנער מפסלות זו באמצעות טענות לא נכונות ובעליל לא ענייניות. 

העתק ממכתבו של ב"כ העותרת 1 לעו"ד בלאס מיום 23.3.2006 המבהיר כי מר טרייבר לא מכר זכויותיו במחצבה, וכי מנהל הוא הליכי בוררות משפטיים בקשר עם זכויותיו אלה (אפילו היה מוכר את חלקו בטללים במכר מלא ומוחלט (ולא היא), אזי כל עוד ממשיך מר טרייבר לנהל הליכים משפטיים בקשר עם המחצבה וזכויותיו בה, ברי כי יש לו זיקה אליה ומעורבות מלאה עימה), מצורף כנספח "יד" לתצהיר התומך בבקשה זו. 
63. טענתו של עו"ד ציגלר בסעיף 7 למכתבו מיום 11.4.2006 [נספח "יא" לעיל] כי מר טרייבר אינו "שותף לצוות מערכת הביטחון האחראי לתכנון גדר הביטחון" אינה מהווה תשובה לחשש העותרות. אדרבא התיחסות זו, אשר הינה ההתייחסות הרשמית הראשונה בכתב לחשש העותרות אשר הועלתה לכל המאוחר עם הגשת העתירה בחודש ספטמבר 2005, לא ניתנה אלא משום שעו"ד ציגלר מבין היטב שהתכתובת שצורפה למכתבו מחזקת את חשש העותרות ולפיכך מחייבת התייחסות.  
64. יתרה מזו, טענה זו נסתרה על ידי הודאתו המפורשת של רס"ן טולדנו נציג לשכת יועמ"ש איו"ש בפגישה ביום 20.3.2003, בדבר ניגוד עניינים של מר טרייבר: "אם הוא בעל עניין בטללים, אז הוא בניגוד עניינים" [ראה עמוד 6 לפרוטוקול, נספח "ז" לעיל]. ולא בכדי. בין אם תת אלוף (מיל) טרייבר שותף רשמי לצוות האחראי לתכנון תוואי הגדר ובין אם לאו, אזי בהיותו ממונה על השערים בגדר הוא עוסק בנושא חיוני למחצבתו ויש לו אינטרס מכריע במיקום תוואי הגדר באזור אשכולות והוא מצוי בניגוד עניינים חמור. קיים חשש כבד כי מר טרייבר אשר הינו בעל תפקיד בכיר במערכת הבטחון, ובעל השפעה על שר הבטחון (ובין היתר תפקד בעבר כראש לשכות הרמטכ"ל ושר הבטחון- ראה נספח י"א לעתירה), הוא שהניע את החלטת מערכת הבטחון לשנות את התוואי מיום 20.2.2005. 
65. מיותר יהיה לציין כי השפעתו של אדם כטרייבר במערכת הביטחון, בערוצים הפורמאליים והלא פורמאליים, הינה רבה ביותר משום ההכרות האישית, הנוכחות הפיזית בתהליכים הקשורים לגדר, ההמצאות באותם משרדים יחד עם מקבלי ההחלטות, וכל ניסיון להסתיר זאת ו/או להכחיש זאת לא יצלח.
66. ג.  נוסח הודעת מערכת הבטחון (נספח "א" לעיל) בדבר "כל המחצבות באזור אשכולות", דהיינו בדבר המחצבה ומחצבת טללים בלבד, שעה שמבלי לשנות ממשמעותה הפרקטית של החלטת הממשלה מיום 30.4.2006 מערכת הבטחון יכלה בקלות לנסח את הודעתה כך שתתיחס לכל המחצבות בדרום הר חברון, מעידה כאלף עדים כי החלטת מערכת הבטחון נובעת מלחצים של מחצבת טללים, קרי, של מר בצלאל טרייבר.   
7. הבטחה השלטונית שנתנה מערכת הבטחון מעידה על שרירותיות החלטת הממשלה
67. למכתבו של עו"ד רובי ציגלר מיום 11.4.2006 צורפה גם תכתובת בין עו"ד לב, בא כוחה של בעלת מניות במחצבת טללים (על הנייר) לבין נציגי מערכת הבטחון, ממנה עולה כי מערכת הביטחון נתנה לכאורה, שלא כדין, "הבטחה שלטונית" לשינוי התוואי מיום 20.2.2005. 

העתק מכתביו של עו"ד לב מימים 13.9.2005 ו - 26.1.2006, ושל מערכת הבטחון מימים 3.11.2005 ו- 14.3.2006 מצורפים כנספח "טו" לתצהיר התומך בבקשה זו.
68. ודוק, טענתו של עו"ד לב בדבר קיומה של הבטחה שלטונית אינה נסתרת במכתבי התשובה של מערכת הבטחון, באופן המחזק את הרושם כאילו מערכת הבטחון אכן נתנה הבטחה שלטונית כאמור! 
69. אמנם הבטחה שלטונית זו הינה חסרת כל תוקף ולו משום שמערכת הבטחון שנתנה את ההבטחה אינה בעלת סמכות להתחייב לתוכנה של החלטת ממשלה ו/או אינה בעלת יכולת למלא אחר ההבטחה [ראה: בג"צ 636/86 נחלת ז'בוטינסקי ו-10 אח' נ' שר החקלאות, פ"ד מא(2) 701, 709; בג"צ 585/01 אירית קלכמן ואח' נ' הרמטכ"ל, תק-על 2003(4) 279, 284.]
70. עם זאת, הבטחה שלטונית זו אינה מתיישבת עם הליך בחינת עמדת מערכת הביטחון והפגישות עם העותרות וצדדים נוספים, ויוצרת תחושה קשה כי ההליך הינו למראית עין בלבד, שעה שמערכת הבטחון יודעת היטב כי המשיבים או מי מהם כבר קיבלו החלטה שרירותית המנותקת משיקולים ענייניים, לשנות את התוואי מיום 20.2.2005. דהיינו, הבטחה שלטונית זו לכל הפחות מעידה כי החלטת הממשלה מיום 30.4.2006 התקבלה באופן שרירותי, מבלי להפעיל שיקול דעת ומשיקולים בלתי רלבנטיים. 

8. שיקולים בלתי רלבנטיים-  פוסלים את החלטת הממשלה מיום 30.4.2006 
71. יוזכר כי הממשלה הינה ראש הרשויות של המנהל המרכזי [ראה: י' זמיר, הסמכות המנהלית (1996) [להלן: "זמיר"] כרך א' 344) קרי, ראש הרשות המנהלית בדרג הגבוה ביותר, וממילא כפופה ביתר שאת לכללית מנהל תקין. 

72. החלטת הממשלה מיום 30.4.2006, אשר משנה החלטת ממשלה קודמת מיום 20.2.2005 בדבר התוואי הינה פסולה ומן הדין לבטלה מכל אחד מהנמוקים הבאים, בנפרד- לא כל שכן, במצטבר: 
ח.1. 
על החלטת הממשלה להתקבל על יסוד שיקולים ענייניים בלבד, ללא אפליה 
73. כמו כל החלטה מנהלית, גם החלטת ממשלה המשנה או מבטלת החלטה קודמת חייבת להתקבל על יסוד שיקולים ענייניים בלבד, ללא אפליה ובאופן סביר! עמד על כך בית המשפט העליון בבג"צ 11269/03 אימאן כמאל, עו"ד נ' שר המשפטים ואח', פ"ד נט(3) 205, 215:
"סמכותה של הרשות המנהלית לשנות או לבטל החלטה קודמת צריכה להיות מופעלת בהתאם לעקרונות הכלליים של שיקול הדעת המנהלי. כך, בין היתר, היא צריכה להיות מופעלת על יסוד שיקולים עניינים בלבד, ללא הפלייה ובאופן סביר".
ראה גם: בג"צ 3406/91 בבלי נ' היועץ המשפטי לממשלה, פ"ד מה(5) 1, 10; זמיר, כרך ב' 1002
74. בענייננו, די בכך שהחלטת הממשלה מיום 30.4.2006 המשנה את התוואי מיום 20.2.2005 נובעת משיקולים בלתי רלבנטיים ובלתי וענייניים, ומקל וחומר משהיא גם מפלה לרעה את המחצבה- כמפורט להלן, כדי לקבוע שהחלטה זו פסולה ומבוטלת.
ח.2. 
די בניגוד עניינים של תת אלוף (במיל) מר בצלאל טרייבר 
בכדי לפסול את החלטת הממשלה
75. מבלי למעט מן האמור לעיל, עסקינן לכאורה אף בניגוד עניינים אישי של מר טרייבר אשר די בו כשלעצמו כדי לפסול כל החלטה בעניין התוואי החלופי, בה מעורב היה מר טרייבר, במישרין או בעקיפין (ראה סעיפים 147 -152 לעתירה והאסמכתאות שם), קרי את החלטת הממשלה מיום 30.4.2006 המשנה את תוואי מיום 20.2.2005.
ח.3. 
החלטת הממשלה כפופה למבחנים הפסיקתיים ולשיקולים מיוחדים לשינוי החלטה
76. ההחלטה לשינוי התוואי מיום 20.2.2005 מהווה למעשה שינוי של החלטה מנהלית קודמת, וככזו כפופה היא למבחנים הפסיקתיים ולשיקולים מיוחדים לשינוי החלטה, [להבדיל מן השיקולים שעל הרשות לבחון עובר לקבלת ההחלטה המקורית] [ר' גם: זמיר, כרך ב', מעמ' 1003]: 
77. א. על שינוי החלטה קודמת להיעשות במקרים חריגים, מיוחדים ויוצאי דופן. בעניינו, ההחלטה בדבר השינוי, מתבססת למצער על שיקולים זרים כאמור של שוויון והסדרת שוק האגרגטים והתחרות בו, ואינה נובעת מהתקיימות מקרה חריג, באופן הפוסל את ההחלטה. 
78. ב. עצם הקיום של ההחלטה הראשונה אשר קבעה את התוואי מיום 20.2.2005, והמציאות הנורמטיבית שנוצרה על יסוד אותה החלטה, הינם שיקול ענייני, ועל הממשלה בשעה שהיא שוקלת אם לשנות את תוואי הגדר, להיות מודעת למשמעות השינוי שיחול בעקבות השינוי. [ר' גם: בג"ץ 3406/91 בבלי הנ"ל בעמ' 10].  
79. החלטה בדבר התוואי מיום 20.2.2005 התקבלה לאחר בחינת כל האפשרויות לתוואי, לרבות התוואי עליו החליטה הממשלה ביום 30.4.2006, בחינת טיעונים, לרבות טיעוני השוואה בין המחצבות [שכן למשל מכתבו של מר טרייבר מיום 1.2.2005 (נספח "יג" לעיל) ומכתבו של עו"ד דורון טישמן, בשם מחצבות כפר גלעדי ביום 17.2.2005, בין היתר ליועמ"ש הממשלה, והמפרט ארוכות את טענות האפליה והסדרת שוק המחצבות, הבלתי רלוונטיות בעליל  (נספח "טז" להלן) - נשלח בפקס עובר להחלטת ממשלה 3283 מיום 20.2.2005. כמו כן, ההשוואה בין המחצבה לבין יתר המחצבות באיו"ש נזכרה במכתב מטעם המחצבה עצמה מיום 29.10.2004], שקילת אינטרסים, פגישות והתדיינויות רבות, והיא מביאה בחשבון שיקולי בטחון, איזון אינטרסים, ועמידה במבחני המידתיות הקבועים בין היתר בבג"צ בית סוריק. לא בכדי התעלמה הממשלה, בשעה שקבעה את התוואי מיום 20.2.2005, משיקולים נוסח "הסדרת שוק האגרגטים" ו"שוויון" בין המחצבות, שכן שיקולים אלו אינם רלבנטיים, מעולם לא היו ולא יהיו רלבנטיים. 
80. ג. יש לבחון אם השינוי נועד לתקן טעות. בענייננו, מעולם לא נטען כי נפלה טעות בהחלטת הממשלה ובפועל לא נפלה כל טעות בהחלטה מיום 20.2.2005 ככל שהיא נוגעת לגדר ההפרדה באזור המחצבה ולשיקולי הביטחון שעמדו בבסיסה. לא טעות עובדתית, לא טעות משפטית ולא טעות בשיקול דעת. כאמור, סוגיית ההשוואה בין המחצבה לבין יתר המחצבות באיו"ש נזכרה עובר להחלטת הממשלה מיום 20.2.2005, [הן על ידי המחצבה והן על ידי מחצבת כפר גלעדי] ולפיכך לא ניתן לקבל טענה כאילו הממשלה לא היתה מודעת לשיקולים הכרוכים בהשוואה בין המחצבות עובר לקבלת החלטה ביום 20.2.2005, או ששקלה אותם, באופן שפגם בשיקול דעתה, הגם ששיקולים אלו אינם רלבנטיים. גם מטעם זה אין לשנות את החלטת הממשלה מיום 20.2.2005 בדבר התוואי הנוכחי. 
81. אף אם תרצה לומר כי התוואי מיום 20.2.2005 יסודו בטעות, ולא היא, אזי אין ספק כי הטעות - של הממשלה היא ולפיכך ניתן לתקנה רק בנסיבות מיוחדות ויוצאות דופן או בהתקיים אינטרס ציבורי מיוחד בתיקון הטעות. [ר' גם: בג"צ 4492/92 ד"ר ילנה שנקרנקו נ' מנכ"ל משרד הבריאות פ"ד מז(4) 861, 864]
82. תנאים אלו לא מתקיימים בענייננו. אינטרס של "הסדרת שוק האגרגטים והתחרות בין המחצבות באיו"ש", אשר יביא בפועל לייקור תוצרת המחצבה, ואינטרס של שוויון פורמאלי ועל אחת כמה וכמה ניגוד עניינים במערכת הבטחון, כלל אינו מהווים בענייננו אינטרס ציבורי, אלא לכל היותר אינטרס פרטי ביותר של בעלי מחצבות אחרות. 
83. ד. אמנם שינוי נסיבות עשוי להוות טעם לגיטימי לשינוי החלטה. דא עקא, שבענייננו, מאז קבלת ההחלטה בדבר התוואי מיום 20.2.2005, לא השתנתה ולו נסיבה אחת. בהתאם, על  הממשלה היה לנהוג באיפוק רב בהפעלת הסמכות לשנות או לבטל את החלטתה, במיוחד בענייננו, שעה שכאמור בעתירה, על סמך החלטת הממשלה בדבר התוואי מיום 20.2.2005, פעלו כבר צדדים שלישיים, ובכלל זה משקיעים, בנקים, והמחצבה אשר המשיכה להתפתח, להשקיע באמצעי ייצור רכישת ציוד ועוד, ואשר הינם בעלי ציפייה לגיטימית שההחלטה תעמוד בעינה. 
84. ואם יאמר כי יתכנו מקרים בהם האינטרס הציבורי בשינוי או ביטול ההחלטה, אף ללא שינוי בנסיבות, יהיה ברור וחזק עד כדי כך שידחה את האינטרס הפרטי של העותרות, תשבנה העותרות תשובה כפי שטענו לעיל: "הסדרת התחרות" בענייננו, ושוויון פורמאלי אינם מהווים כלל אינטרס ציבורי אלא לכל היותר אינטרס פרטי של בעלי מספר מחצבות מסוימות המבקשות אולי לשפר את מעמדן הכלכלי באמצעות פגיעה במחצבה. על אחת כמה וכמה שאין נימוקים בלתי רלבנטיים אלו גוברים על השיקולים התומכים כולם בתוואי מיום 20.2.2005 ובכלל זה השיקולים הביטחוניים, איזון האינטרסים, והתקיימות מבחני המידתיות. 
85. ה., כביטוי לכלל המידתיות, על השינוי להיות במידה הראויה, ועל הרשות להפעיל את סמכותה באופן שלא יפגע באדם מעבר למידה הדרושה כדי לשרת את תכלית החוק והאינטרס הציבורי. כמפורט בעתירה, תכלית הגדר ואינטרס הציבור הינם הקניית ביטחון לתושבי מדינת ישראל. תכלית זו הושגה באמצעות התוואי מיום 20.2.2005 והשינוי המבוקש אינו דרוש, וחמור מכך- אינו משרת ואף אינו מתיימר כלל וכלל לשרת את תכלית הגדר!! 
86. לסיכום, החלטה לשנות את התוואי מיום 20.2.2005, על יסוד שיקולים של "שוויון" ו"הסדרת שוק האגרגטים", אינה עומדת במבחנים הפסיקתיים, ואינה עונה על השיקולים המיוחדים לשינוי החלטה באופן המחייב את פסילתה והותרת התוואי מיום 20.2.2005 על כנו.   
9. אפילו היו שיקולי שוויון והסדרת שוק - שיקולים רלבנטיים, הרי שאין בהחלטת הממשלה כדי להשיג את המטרה של שוויון והסדרת שוק, אלא דווקא להפלות לרעה את המחצבה משיקולים פסולים ובלתי ראויים, תוך חשיפתה לסיכונים בטחוניים 
ט.1. 
שוויון טכני ושונות מהותית
87. מבלי לפגוע בטענת העותרות כי שיקולי שיוויון אינם רלבנטיים לקביעת תוואי גדר ההפרדה, הנתונים והמסמכים החדשים שצורפו למכתבו של עו"ד ציגלר מיום 11.4.2006, אשר לשיטת מערכת הבטחון עמדו ביסוד החלטתה לשנות את התוואי מיום 20.2.2005, מחייבים את העותרות להגיב ולהציג נתונים עובדתיים פרטניים המקעקעים את טענת האפליה מיסודה. 
88. למכתבו של עו"ד ציגלר מיום 11.4.2006 צורפו- ומצורפים כנספח "טז" לתצהיר התומך בבקשה זו- מכתביהם של עו"ד טישמן בשם מחצבת כפר גלעדי בדרום הר חברון- המתחרה במחצבה, מיום 17.2.2005; של חברת הנסון (בעלת מחצבה על הנייר – בדרום הר חברון, העתידה להתחרות במחצבה) מיום 21.2.2005. עוד צורף מכתבו של מר בצלאל טרייבר בשם מחצבת טללים (מחצבה "על הנייר" הסמוכה למחצבה והעתידה להתחרות זה), מיום 1.2.2005, בדבר אפליה לכאורה ותחרות בלתי הוגנת לכאורה שיוצר התוואי הנוכחי – נספח "יג" לעיל , (כאשר העיתוי הקרוב של שליחת מכתבים אלו וסגנונם הדומה מעידים כי טענתם תואמה ביניהם מראש). כמו כן, צורף ומצורף בנספח "טז" לתצהיר התומך בבקשה זו, סיכום מכתב מיום 22.6.2005 מראש מנהלת קשת צבעים למר אודי בן אורי, מנכ"ל תעשיית אבן וסיד (בעלת מחצבת דרגות בישראל- המתחרה במחצבת העותרים ובעלת עניין במחצבת כפר גלעדי בטנא עומרים) ויו"ר איגוד בעלי המחצבות, המעלה על הכתב סיכום מפגש של הצדדים יחד עם נציגי ובא כוח מחצבת כפר גלעדי. ממכתב זה עולה בברור כי גם  מנכ"ל תעשיית אבן וסיד) היה בין מבקשי שינוי התוואי מיום 20.2.2005. 
89. עמדת מערכת הבטחון, כפי שהיא עולה ממכתבו של עו"ד ציגלר מיום 11.4.2006 ומדבריו של מר דני תרזה במהלך הישיבה ביום 20.3.2006 הינה כי ההחלטה בדבר שינוי התוואי מיום 20.2.2005 נובעת מטענות בעלי המחצבות במכתבים לעיל, כמו גם מטענות דומות של בעל מחצבות אחרות ביהודה ושומרון. 
90. כאמור בעתירה, עיקרון השוויון הינו אמנם עקרון יסוד של המשפט, אולם לא השוויון ה"טכני" או "הפורמאלי" הוא הראוי להגנה, אלא השוויון המהותי, דהיינו השוויון בין שווים. (בג"צ 896/05 שמואל פלד נ' עיריית תל אביב [מיום 13.4.2005. טרם פורסם]). 

91. בהתאם, על פי עקרון השוויון, אין להפלות בין שווים, ומנגד אין מניעה להבחין בין שונים. למעשה, ההבחנה בין אנשים הינה מוצדקת נוכח השוני ביניהם, כל כך שלפעמים כדי להשיג שוויון, ממש יש לפעול מתוך שונות. על מהות עקרון השוויון ראה: בג"צ 8186/03 קרן החינוך למען בתי ספר תל"י נ' משרד החינוך תק-על 2004(4) 1855, 1869. 
92. השוויון לו חותרים המשיבים הינו טכני - פורמאלי בלבד, ואינו יכול להוות בסיס להחלטת ממשלה ו/או החלטה מנהלית ו/או להוות בסיס לשנויה. 
93. מבחינה טכנית, המחצבה כמו גם מחצבות אחרות, אמנם נמצאת באיו"ש. אולם בכך תם הדמיון, ומתחילים הבדלים מהותיים ורלבנטיים מולדים בין המחצבות לבין עצמן ובין המחצבה לבין יתר המחצבות באיו"ש, אשר היו קיימים גם ערב החלטת הממשלה בדבר התוואי מיום 20.2.2005, והמחייבים התייחסות נפרדת למחצבה ותנאיה המיוחדים לעומת יתר המחצבות באזור יהודה ושומרון בכלל ובדרום הר חברון בפרט. 
ט.2. 
הבדלי מרחק- נתוני המשיבים שגויים באופן המונע הסתמכות עליהם
94. כאמור בפרק ג.3. 1. לעתירה, ביהודה ושומרון קיימת קבוצת מחצבות הסמוכות לקו הירוק, לצד קבוצת מחצבות מרוחקות יותר. בין שתי הקבוצות היו ועדיין קיימים הבדלים הנובעים ממרחקן השונה מן הקו הירוק. כך, המחצבות המרוחקות סובלות מנחיתות "טבעית" ביחס למחצבות הסמוכות לקו הירוק, מבחינת רמת הביטחון במחצבה עצמה ודרכי הגישה אליה, ומבחינת אפשרות של תחרות בשוק המחצבות הישראלי. 
95. באופן טבעי ברור כי קשה יותר- אם לא בלתי אפשרי, לכלול מחצבה מרוחקת בתוך מובלעת של הגדר, הן בשל עלויות ההקמה והן משום שהדבר כרוך בהכללת שטחים פלסטינאים רבים בתחום המובלעת. מנגד, בשל ההיבטים לעיל, קל בהרבה לכלול את המחצבות הסמוכות ביותר לקו בירוק בתוך מובלעת או "מפרצים" בגדר. 
96. כמפורט במכתב למשנה ליועץ המשפטי לממשלה, מיום 29.10.2004 (נספח ד' לעתירה), להבדיל מיתר המחצבות בדרום הר חברון, המחצבה נמנית עם הקבוצה הראשונה, (ומרוחקת פחות מ 1 קילומטר מן הקו הירוק הן במרחק אווירי והן בכביש הגישה) וזאת, בין היתר,  יחד עם מחצבות ואדי רבה וצופים. יודגש כל המחצבות מקבוצת מרחק זו ממוקמות בפועל מערבית לתוואי גדר ההפרדה. עם קבוצה ראשונה זו ניתן לכלול גם את מחצבת "סלעית האדומים" הסמוכה למעלה אדומים, אשר למרות ריחוקה היחסי מן הקו הירוק אמורה אף היא להימצא בצד הישראלי של "גדר ההפרדה" וזאת בשל סמיכותה לשטחים המתוכננים של מעלה אדומים. ההשוואה לקבוצת מרחק זו- אשר הינה ההשוואה המהותית הרלבנטית, מדגישה את האפליה לרעה של מחצבת העותרות ומחייבת להחיל עליה דין שונה מיתר המחצבות! 
97. זאת ועוד, ממכתבו של עו"ד צילגר מיום 11.4.2006 עולה כי החלטת מערכת הבטחון והמשיבים לשנות את התוואי מיום 20.2.2005, נשענה על סקירת נתוני מרחק של מחצבות בדרום הר חברון מן הקו הירוק, אשר הוכנה על ידי המנהל האזרחי לבקשת מערכת הבטחון. נתונים אלו פורט בטבלה שבעמוד  3 למכתב זה, (נספח "יא" לעיל). 
98. דא עקא, בדיקת העותרות מעלה כי הנתונים בטבלת מערכת הביטחון שגויים בצורה קיצונית אם לא נאמר מגמתיים בצורה מדאיגה,שכן שגיאות כאלו אינן יכולות להיות טעות קולמוס ו/או אקראיות, באופן המונע הסתמכות עליהם. 
99. בדיקת העותרות נעשתה באמצעות מומחה מטעמה, על בסיס אורטופוטו בקנה מידה 1:10,000 (אופק צילומי אוויר), הגדלה של מפה בקנה מידה 1:50,000 לקנה מידה 1:10,000, התוויה של משרד פטר ליבוביץ (קובץ דיגיטלי), סקרי גיאופרוספקט, ובאופן ממוחשב באמצעות תוכנת אוטוקאד. 
העתק מאישור מהנדסת אזרחית לבדיקה, בצרוף תרשימים ומפות המלמדים על מרחקי המחצבות מצורפים כנספח "יז" לתצהיר התומך בבקשה זו. 
100. באופן מקדמי: טבלת מערכת הבטחון אינה מציינת את נקודות ההתיחסות במחצבות השונות [כגון מיקום המשקל (המצויה לרוב בכניסה למחצבה), נקודה קרובה ביותר בתב"ע, נקודה קרובה ביותר לקו הירוק, אזור מתקנים וכד'] מהן נמדד מרחק המחצבות (האווירי או בדרכים) מהקו הירוק. הואיל ונקודת ההתייחסות משפיעה על תוצאת המדידה, לא זו בלבד שיש לציינה, אלא שאמינות המדידה תלויה בכך שנקודת ההתיחסות ממנה נמדד המרחק הינה זהה בכל המחצבות.  
101. כך או כך, בדיקת העותרות העלתה נתוני מרחק של המחצבות מנקודת התייחסות, לקו ירוק, השונים באופן משמעותי מנתוני הטבלה של מערכת הבטחון, כדלקמן: 

	מחצבה + נקודת התייחסות
	מרחק אווירי 
	מרחק בדרכים קיימות או מתוכננות 
	הערות 

	כפר גלעדי – משקל 
	2969
	4624
	עד הקו הירוק מדרום לצומת 

	כפר גלעדי – נקודה קרובה ביותר בתב"ע 
	2862
	- 
	

	בית חג"י (המחצבה)– משקל קיים 
	488
	530
	

	בית חג"י (המחצבה) – נקודה קרובה ביותר בתב"ע 
	568
	-
	אין דרך ישירה אל מחוץ למחצבה 

	דהרייה (רודניק)– שער (משקל קיים) הנמצא גם בנקודה קרובה ביותר בתב"ע
	3363
	4974
	

	טללים- כניסה 
	973
	2040
	מערבה עד דרך פטרולים ירדנית ודרומה לדרך של מחצבת בית חגי ומשם מערבה עד הקו הירוק

	טללים – נקודה קרובה ביותר של התוכנית
	947
	-
	אין דרך ישירה מנקודה זו

	הנסון - נקודה קרובה ביותר של התוכנית
	786
	3568
	מערבה לדרך הפטרולים הירדנית, חיבור לדרך של מחצבת בית חג"י ומשם לקו הירוק 


102. בדיקת העותרות אינה כוללת ההתייחסות למחצבת בן ארי (אדורה),בין היתר משום שבשל מרחקה הניכר מהקו הירוק, הגדר באזור אשכולות בכל תוואי שהוא, לא תשפיע עליה בשום מקרה. 
103. להלן השוואה בין הנתונים בטבלת מערכת הבטחון לבין נתוני המרחק של העותרות, כאשר נקודת ההתייחסות של נתוני העותרות הינה מיקום המשקל שבכניסה לכל מחצבה. 
	מחצבה 
	מרחק אווירי
	מרחק בדרכים קיימות או מתוכננות

	
	ע"פ טבלת מערכת הבטחון 
	נתוני העותרות
	הפרש
	ע"פ טבלת מערכת הבטחון 
	נתוני העותרות
	הפרש 

	כפר גלעדי
	2,566
	2,969
	403
	4,764
	4,624
	140-

	בית חג"י 
	1,197
	488
	709-
	1,410
	530
	880-

	רודניק- דהרייה
	3,000
	3,363
	363
	4,834
	4,974
	140

	טללים
	380
	973
	593
	2,655
	2,040
	615-

	הנסון 
	1,715
	786
	929-
	2,300
	3,568
	1268


104. ניתוח פשוט של הנתונים וההשוואות לעיל מעלה כי:
104.1. הנתונים בטבלת מערכת הבטחון שגויים, מכל בחינה שהיא. 
104.2. מבחינת המרחק האווירי, הנתונים בטבלת מערכת הבטחון מרחיקים את המחצבה ב 709 מטר מהקו הירוק לעומת המציאות, ומנגד מקרבים את כל יתר המחצבות (מלבד מחצבת הנסון (לא פעילה) המורחקת גם היא) לקו הירוק לעומת המציאות. באופן "מפתיע", המחצבה שקורבה במידה הגדולה ביותר לקו הירוק לעומת המציאות הינה מחצבת טללים (לא פעילה), אליה מקושר תת אלוף בצלאל טרייבר... 
104.3. מבחינת המרחק בדרכים, הנתונים בטבלת מערכת הבטחון אמנם מרחיקים 4 מתוך 6 מחצבות מהקו הירוק לעומת המציאות, אולם המחצבה של העותרות מורחקת יותר מכל יתר המחצבות. 
104.4. המחצבה הינה היחידה אשר הורחקה מהקו הירוק לעומת המציאות, הן מבחינת מרחק אווירי והן מבחינת המרחק בדרכים קיימות או מתוכננות. 
105. מעבר לשגיאות הקיצוניות בנתוני מערכת הבטחון, בנתונים אלו בולטת הרחקה מגמתית – מדאיגה וחשודה של המחצבה מן הקו הירוק לעומת יתר המחצבות ובמיוחד לעומת מחצבת טללים אשר זכתה ל"קרוב" מכוון לקו הירוק ללא קשר למציאות!
106. טענת העותרות לעיל כי נתוני מערכת הבטחון שגויים ומבטאים הרחקה מגמתית וחשודה של המחצבה מהקו הירוק, נכללו במכתבה של העותרת 1 למר דני תרזה ועו"ד ציגלר מיום 25.4.2006 (אשר העתקו נשלח אף למשנה ליועמ"ש, עו"ד בלס), ואשר העתקו מצורף כנספח "יח" לתצהיר התומך בבקשה זו. 

107. בנסיבות אלו, ברי כי מערכת הבטחון מנועה מלהסתמך על נתוני הטבלה השגויים שצורפה למכתב של עו"ד ציגלר מיום 11.4.2006 (נספח "יא" לעיל), ודי בכך שביסוד החלטת מערכת הבטחון, וממילא ביסוד החלטת הממשלה מיום 30.4.2006 בדבר שינוי התוואי מיום 20.2.2005 עומדים נתונים אלו, כדי להביא לפסלותה של החלטה זו! 

108. יתרה מזו, מן האמור לעיל עולה כי דווקא מבחן המרחק היה מביא להבחנה רלבנטית בין המחצבה לבין יתר המחצבות בדרום הר חברון ולהשוואת מחצבת העותרות למחצבות הקרובות לקו הירוק אשר נמצאות בסופו של יום מערבית לגדר משיקולי ביטחון.
ט.3. 
הבדלים אחרים
109. כאמור בעתירה, עוד נבדלות המחצבות זו מזו, בין היתר, ברזרבות חומרי הגלם שלהן, באיכות חומר הגלם, במרחק ההובלה למרכזי שיווק, בגודל ההשקעה בהן, מערך היצור, מגוון המוצרים, והיקף התפוקה שלהן ועוד.  
110. בחוות דעת של מומחה מטעם העותרות לגאולוגיה, למחצבות ולתכנונן, והמצורפת כנספח "יט" לתצהיר התומך בבקשה זו, מוצג שוק המחצבות בכלל ושוק המחצבות הרלבנטי- של דרום הר חברון והנגב הצפוני והמערבי בפרט. מהצגה זו עולה כי מלכתחילה, ללא קשר להקמת גדר הבטחון, אין שוויון ראשוני בשוק המחצבות, והמחצבה, אשר הינה המחצבה הגדולה ביותר ביהודה ושומרון, והיא כוללת גם תעשיה ומפעלים אשר אינם קיימים במרבית יתר המחצבות, נהנית מיתרון יחסי ברור על המחצבות האחרות במרחב.  

111. יוסבר בקצרה (ולהרחבה ראה חוות הדעת עצמה): מלכתחילה רדיוס השוק של מחצבת חצץ הינו כ 30 – 40 קילומטר. שווי המשקל שנוצר בין אזורי השיווק של המחצבות השונות במרחב מסוים, משתנה  בין היתר עם כניסת ויציאתם של צרכנים וספקים. הואיל והצריכה הכוללת במרחב הינה די קבועה, ברור שהפסקת פעילות של אחת המחצבות במרחב מעמידה את "אזור השיווק" שלה לרשות המחצבות האחרות במרחב, תוך אפשרות לעליית מחירי המכירה בשוק בשל הביקושים המוגברים.
112. לכל מחצבה תכונות מולדות המבדילות אותה מרעותה, והבאות לידי ביטוי בין היתר במיקום המחצבה, רמת ההשקעה הראשונית והשוטפת בה, מגוון ואיכות מוצריה, ואיכות ניהולה.

113. היקף השוק של כל מחצבה מושפע מיתרונותיה וחסרונותיה המולדים יחסית ליתרונות ולחסרונות המולדים של יתר המחצבות באזור. התוצאה היא שמלכתחילה אין שוויון ביו המחצבות. ללא קשר להקמת הגדר, נהנית המחצבה מיתרון יחסי ברור על המחצבות האחרות במרחב. למשל, חלקה בנתח השוק של המחצבות הרלוונטיות בדרום הר חברון הינו כ-60%.
ט.4. 
הבחינה הנכונה: השפעת החלטת הממשלה על שיווי המשקל הטבעי בשוק המחצבות
114. בהעדר שוויון ראשוני בשוק המחצבות, אין לבחון את השפעת החלטת הממשלה בשוק המחצבות על "השוויון" בין המחצבות. לכל  היותר, יש לבחון את מידת השפעת ההתערבות של החלטת הממשלה על שיווי המשקל הקיים בין המחצבות טרם ההתערבות. 
115. בחינה זו המפורטת בחוות הדעת המצורפת, נספח "יט" לעיל, מעלה כי בנסיבות דנן התוואי מיום 20.2.2005 המותירה את המחצבה ממערב לגדר, לא רק שאינו יוצר אפליה בין המחצבות, אלא דווקא משמר את שיווי המשקל השוקי בין המחצבות. לפיכך החלטה זו אינה מהווה התערבות או אפליה או העדפה של מחצבה אחת על פני רעותה, אלא שימור המצב הקיים בפועל בהווה. 
116. מנגד, הקמת גדר הבטחון בתוואי נשוא החלטת הממשלה מיום 30.4.2006 המעביר את המחצבה אל ממזרח לגדר, תוך ניתוק המעבר מן המחצבה מערבה, ישנה את שווי המשקל הקיים בהווה באופן טבעי, בצורה דרסטית. 
117. ודוק', מחצבת העותרות הינה המחצבה היחידה אשר החלטת הממשלה מיום 30.4.2006 תשפיע עליה, מבחינת מרחקי ההובלה, צירי הובלה ומיקום ומספר המעברים אותם יהיה צורך לחצות לשם הוצאת המוצרים לשווקים, יחסית למצב על פי התוואי מיום 20.2.2005 ויחסית למצב שהיה קיים ערב ההחלטה לבנות גדר בטחון בכלל. יתר המחצבות ביהודה ושומרון, אינן מושפעות מבחינות אלו, בכהוא זה מהחלטת הממשלה מיום 30.4.2006! 
118. התוואי על פי החלטת ממשלה מיום 30.4.2006 מחייב כי העברת תוצרת מחצבה לצרכניה בישראל ועזה תהיה דרך מעבר מיתר, תוך הארכת מרחק ההובלה הכולל בכ-27 ק"מ, שמשמעותם ייקור העלויות עד כדי 7 ₪ לטון. 
119. יובהר כי כיום כלל אין כביש שמיש המחבר את המחצבה למעבר מיתר. (קיימת דרך עפר בקרקע פרטית, המחברת את החלק העליון של המחצבה לכביש 351, ומשם, בכביש משובש, לכביש 325 (כביש סנסנה) שכיום הוא מנותק ובלתי שמיש)! ממילא המשך העברת תוצרת מהמחצבה לישראל תחייב סלילת כביש חדש, המתאים לתנועת מאות משאיות כבדות ליום, ומאובטח בצורה מתאימה, באורך של כ-14 ק"מ. 
120. כמו כן, משמעות הדבר הינה העמסה של מאות משאיות כבדות נוספות בכול יום על מעבר מיתר, דבר שיאט את מעבר המוצרים של כל יתר המחצבות לרבות מחצבות רודניק- דהרייה וכפר גלעדי וזאת מבלי להתייחס למשמעויות הביטחוניות של העמסה זו. 
121. ייקור דרסטי זה של עלויות ההובלה והיצור, יוביל לייקור מוצרי המחצבה. בתנאי השוק הנוכחיים, כאשר מחירי מוצרי יתר המחצבות צפויים להשאר כפי שהם, המחצבה לא תוכל לגלגל עלות זו על הצרכנים, שכן הדבר יגרום לבריחתם. בידי המחצבה אין גם אפשרות לספוג את תוספת העלויות המגיעות עד 7 ₪ לטון, הואיל והרווח המרבי האפשרי לטון אגרגטים הנו כ-4 שקלים בלבד. התוצאה תהיה שהמחצבה תתקשה מאוד להמשיך בפעילותה וככל הנראה תיסגר מחוסר יכולת לשווק את מוצריה.
122. סגירת המחצבה ופינוי נתח שוק שלה בהיקף 3 מליון טון לשנה תשפר באופן משמעותי ביותר את מצב יתר המחצבות לעומת מצבן הנוכחי, הן מבחינת היקף השיווק שלהן והן מבחינת מחיר המוצרים ורווחיותם.
123. דהיינו, החלטת הממשלה מיום 30.4.2006 המנתקת את המחצבה מהישוב אשכולות, מצרכניה ושווקיה הנוכחיים ומעבירה אותה אל ממזרח לגדר, מכוונת באופן פרטני למחצבת העותרות בלבד ומשנה באופן דרסטי את המצב הקיים, תוך מחד, הרעה קיצונית של יכולת השיווק ונתח השוק של המחצבה אם לא סגירתה ממש ומאידך, תוך שיפור ומתן הטבות מפליגות, מבחינת נתח השוק ותנאי ההתמודדות, למחצבות האחרות באזור. 
124. אין זאת אלא שטענות האפליה והסדרת שוק המחצבות, הינן מחוסרות יסוד ואבסורדיות, והועלו על ידי המחצבות באזור במטרה אחת בלבד: לסלק את המחצבה מהשוק, ולאפשר את כניסתן שלהן לשוק ולהגדיל את נתחי השוק שלהן על חשבון נתח השוק של המחצבה. ודוק',  לא רק מחצבות באיו"ש ירוויחו מסילוק המחצבה מהשוק, אלא גם מחצבות בישראל המספקות מוצרים למרחב דרום הר חברון והנגב הצפוני והמערבי, ובראשם מחצבת דרגות של תעשיית אבן וסיד, אשר נתח שוק נכבד של המחצבה יעבור אליה. ואכן, לא בכדי, גם מנכ"ל תעשיות אבן וסיד דן בנושא עם ראש מנהלת קשת צבעים [ראה: מכתבו של ראש מנהלת קשת צבעים מיום 22.6.2005, נספח "טז" לעיל]
125. נמצא שהחלטת הממשלה מיום 30.4.2006, ולא החלטת הממשלה מיום 20.2.2005, היא המהווה התערבות גסה בתנאי התחרות הטבעיים השוררים בשוק בהווה ואפליה חמורה ובלתי הוגנת של המחצבה לעומת המחצבות האחרות באזור, אם לא התנכלות ממש למחצבה והגשתה כטרף קל ליתר המחצבות באזור! 
ט.5.  
מערכת הבטחון מודעת לשונות הרלבנטית בין המחצבות
126. כאמור בעתירה, גורמי ביטחון ונציגי צה"ל היו מודעים היטב להבדלים בין המחצבות ולקושי בדבר החלת "מדיניות אחידה ביחס לכל המחצבות", ואף פסלו אותה במפורש, כל כך, שכבר באספת בעלי מחצבות באזור יהודה, שנערכה ביום 8.9.2004, בהשתתפות רע"ן כלכלה ונציג אוגדת איו"ש, קמ"ט מכרות וראש מנהלת קשת צבעים, הצדדים כולם הסכימו וכך סוכם בין נציגי צה"ל לבין בעלי המחצבות אשר השתתפו באספה, כי צה"ל לא ידון בכל המחצבות כמקשה אחת, אלא יתייחס לכל מחצבה בנפרד ויחיל על כל מחצבה פתרון פרטי ומתאים. 
ט.6. 
עקרון השוויון המהותי מחייב כי המחצבה תושווה לדומות לה דמיון רלבנטי
127. עקרון השוויון המהותי מחייב כי המחצבה תושווה למחצבות הדומות לה דמיון רלבנטי, קרי בין היתר למחצבת ואדי רבה, צופים, סלעית האדומים, אשר כמו המחצבה, מרוחקות אך במעט מהקו הירוק או ממובלעת בגדר, ואשר נמצאות בפועל מצידו "הישראלי" של גדר ההפרדה, כך שגם המחצבה תוותר ממערב לגדר.  
128. הואיל ומחצבות אלו נותרו ב"צד הישראלי" של הגדר כתוצאה משיקולים בטחוניים הגוברים על שיקולי שוויון [ראו הנמקתו של עו"ד לימון במכתבו מיום 31.7.2005- נספח "ז" לעתירה] והואיל ואין מחלוקת כי בין המומחים הבטחוניים כי שיקולים בטחוניים מחייבים את הותרת המחצבה ממערב לגדר ההפרדה, ברי כי שיקולי בטחון גוברים על שיקולי שוויון ביחס למחצבה לא פחות מאשר ביחס למחצבת ואדי רבה, צופים סלעית האדומים, באופן המחייב כי לכל הפחות מכוח עקרון השוויון המהותי, תושווה מעמדה של המחצבה למעמדן של מחצבות אחרונות אלה. השוואה נכונה זו תתרחש אם הגדר באזור אשכולות תבנה בהתאם לתוואי מיום 20.2.2005, ואין לה כל זכר בהחלטת הממשלה מיום 30.4.2006, באופן המחייב גם הוא את פסילת החלטה זו.
129. זאת ועוד, כמפורט בחוות הדעת המצורפת, (נספח י"ט לעיל), החלטת הממשלה מיום 30.4.2006 מתעלמת מן העובדה המהותית כי המחצבה הינה גם אזור תעשייה מן הגדולים באזור, הפועל בסמוך לישוב אשכולות ולקו הירוק. מרבית אזורי התעשייה באזור יהודה ושומרון- הסמוכים לקו הירוק, כבענייננו, בפרט, אך גם אזורים המרוחקים מאד מהקו הירוק, נמצאים בצד הישראלי של הגדר. שוויון מהותי מחייב להשוות את המחצבה ומפעליה ליתר אזורי התעשייה אשר נמצאות בצד הישראלי של גדר ההפרדה! נמצא שגם מבחינה זו החלטת הממשלה מיום 30.4.2006 חוטאת למטרת השוויון ומפלה בפועל את אזור התעשיה של המחצבה באשכולות לעומת מרבית אזורי התעשייה באזור יהודה ושומרון.  

ט.7. 
סיכום
130. נמצא כי אפילו היו שיקולי שוויון והסדרת שוק - שיקולים רלבנטיים, הרי שאין בהחלטת הממשלה כדי להשיג את המטרה של שוויון והסדרת שוק, אלא דווקא להפלות לרעה את המחצבה משיקולים פסולים ובלתי ראויים, תוך חשיפתה לסיכונים בטחוניים המפורטים בין היתר גם בחות דעתו של אלוף  (במיל') ד"ר יום טוב סמיה, אשר צורפה לתיק שבכותרת. גם מטעם זה אין להתיר את החלטת הממשלה מיום 30.4.2006
10. סוף דבר 
131. תצהירו של מר יצחק גבאי, מנהלה של המבקשת 1, מצורף לבקשה זו.
132. אשר על כן, מתבקש בית המשפט הנכבד ליתן סעדים וצווים כמבוקש ברישא לבקשה זו.

________________           _______________________
_____________________

 ישראל שלו, עו"ד
             יונה אדמוני (קובלנץ), עו"ד 
          ברוך חייקין, עו"ד    

     ישראל שלו ושות', עורכי דין 


 
  חייקין דרור- לזר, עורכי דין 

             ב"כ העותרת 1





ב"כ העותרת 2

